Document ID: 31997R1312

KOMMISSIONENS FORORDNING (EF) Nr. 1312/97 af 8. juli 1997 om ændring af forordning (EF) nr. 3582/93 om gennemførelsesbestemmelser til Rådets forordning (EØF) nr. 2073/92 om fremme af forbruget i Fællesskabet og udvidelse af markederne for mælk og mejeriprodukter
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EØF) nr. 2073/92 af 30. juni 1992 om fremme af forbruget i Fællesskabet og udvidelse af markederne for mælk og mejeriprodukter (1), særlig artikel 4, og
ud fra følgende betragtninger:
I henhold til artikel 4, stk. 4, litra b), i Kommissionens forordning (EF) nr. 3582/93 af 21. december 1993 om gennemførelsesbestemmelser til Rådets forordning (EØF) nr. 2073/92 om fremme af forbruget i Fællesskabet og udvidelse af markederne for mælk og mejeriprodukter (2), senest ændret ved forordning (EF) nr. 750/97 (3), er ansøgninger om støtte under forordningen kun gyldige, hvis de er ledsaget af et skriftligt tilsagn om, at ansøgeren, efter eventuel anmodning fra Kommissionen eller den ansvarlige myndighed, vil lade foretage en evaluering for egen regning;
på baggrund af erfaringerne og med henblik på at sikre en ensartet fremgangsmåde i forbindelse med foranstaltninger til fremme af andre landbrugsprodukter bør disse bestemmelser ændres; alle kontrakter om produktfremmeforanstaltninger bør evalueres; evalueringen bør betragtes som en del af foranstaltningerne under programmet og derfor finansieres på de samme vilkår som andre planlagte foranstaltninger; evalueringen bør foretages af et uafhængigt organ, der udvælges af den ansvarlige myndighed efter Kommissionens forudgående godkendelse;
som følge af den seneste udvidelse af Det Europæiske Fællesskab skal listen over ansvarlige organer, jf. artikel 4, stk. 2, ændres;
de i denne forordning fastsatte foranstaltninger er i overensstemmelse med udtalelse fra Forvaltningskomitéen for Mælk og Mejeriprodukter -
UDSTEDT FØLGENDE FORORDNING:
Artikel 1
I forordning (EF) nr. 3582/93 foretages følgende ændringer:
1) Artikel 4, stk. 4, litra b), affattes således:
»b) at ansøgeren til den ansvarlige myndighed og Kommissionen fremsender resultaterne af en evaluering, der foretages af et uafhængigt organ, udvalgt af den ansvarlige myndighed efter Kommissionens forudgående godkendelse; evalueringen finansieres på samme vilkår som andre planlagte foranstaltninger.«
2) Bilaget affattes som angivet i bilaget til nærværende forordning.
Artikel 2
Denne forordning træder i kraft dagen efter offentliggørelsen i De Europæiske Fællesskabers Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 8. juli 1997.

Labels: 3
17
4